text: Nøbbet Kirke
  
  publiceret: 2023-08-15 14:44:49+02:00
  Nøbbet Kirke er en kirke, der ligger i den nordlige del af den spredte bebyggelse, som udgør Nøbbet.
  Kirkegården ligger syd for kirken. Den er hegnet af hække, og den har hovedindgang med kørelåge direkte vest for kirken.
  Kirken er historicistisk, og den er opført i 1907-1908 efter tegninger af arkitekterne C. C. Nielsen og Lauritz Idon Larsen. Den er bygget i nyromansk stil, hvor elementer fra den middelalderlig, romanske periode genbruges og fortolkes til et nyt hele.
  Kirken er opført i røde teglsten, som står i blank mur med synlige sten. Herover er røde tegltage.
  Bygningen består af et skib med forhal mod vest, og i øst et kor med en apsis med fem sider. På hver side af koret er et lille birum, det søndre i form af et lille sakristi mod syd med adgang til prædikestolen. Endvidere har kirken et tårn, som er placeret ud for skibets nordvestlige hjørne. Skibet og tårnet er forbundet gennem en lille sidebygning. På kirkens sydside er der i vestenden endnu en lille udbygning med trappe til et ophøjet galleri, som kaldes et pulpitur, til orglet.
  Skibets, tårnets og de to sidebygningers vestlige facader flugter. Skibets vestlige gavl prydes af indgangsportalen og tre høje, rundbuede vinduer i dybe smig, dvs. skrå nicher. Under taget dekorerer en frise taggavlen, og den krones af et muret keltisk kors.
  På langmurenes østligste og vestligste fag markerer forhallen og koret med en dekoration af svagt fremspringende murpiller, såkaldte lisener. Skibets mure har store, rundbuede vinduer med små sprosser i dybe smig. Under taget løber en markant rundbuet frise. I koret er som i apsis, tårnet og de mindre tilbygninger smalle og rundbuede vinduer.
  Klokketårnet nordvest for skibet er højt og slankt. Øverst på murene er på hver side to store, rundbuede lydhuller med en søjle imellem. Tårnet har et stejlt, pyramideformet.
  I det indre står kirken hvidmalet på vægge og i korets og apsidens hvælv. Ellers bærer rummet præg af skibets mørktmalede, flade bjælkeloft og de historicistiske kalkmalede dekorationer.
  Kirkens væg- og hvælvudsmykning stammer formodentlig fra opførelsestidspunktet. På skibets mure løber et zig-zag-mønster i brystningshøjde. Med ranker, bladværk og geometriske mønstre indrammes og markeres vinduerne, korbuen, korets hvævl og apsisbuen. Desuden er der malet medaljoner med figurer i korets og apsidens hvælv.
  Udtrykket er ret enkelt, måske endda decideret naivt. I sakristiet er billeder, man kunne kalde "prøvebilleder", som udgør et interessant indblik i kirkens dekorationshistorie.
  Størstedelen af kirkens inventar er angiveligt fra dens opførelse.
  Alteret bliver udgjort af et enkelt alterbord med klæde, og over alteret hænger et hvidt krucifiks, som er udført efter Adolf Jerichaus' model.
  Prædikestolen i mørkt træ har i stolens felter kors udsmykket med runde blomster i korsskæringen.
  Døbefonten i grå, poleret sten har rundstave på kummen og skaftet, mens den glatte underdel træder af på en ottekantet sokkel. 
  Over forhallen i kirkens vestlige ende er et pulpitur, som huser orglet. Det har et værn mod skibet af drejede balustre mellem rundbuer. Værnet er malet i en mørk, rødbrun farve.
  Kirkens bænke står i mørkt træ. De har rundbuede gavle mod midtergangen og væggene. På gavlenes topfelter er ornamentale relieffer.
  I våbenhuset hænger et nærmest naivistisk krucifiks af Grethe Sarning fra 2008.